Els ens, organismes i entitats del sector públic han de vetllar per l'eficiència i el manteniment dels termes acordats en l'execució dels processos de contractació pública, han d'afavorir l'agilitació de tràmits, han de valorar la innovació i la incorporació d'alta tecnologia com a aspectes positius en els procediments de contractació pública i han de promoure la participació de la petita i mitjana empresa i l'accés sense cost a la informació, en els termes que preveu la Llei 30/2007, de 30 d'octubre, de contractes del sector públic, modificada per la disposició final setzena de la present Llei.
El finançament dels col·laboradors privats en els contractes de col·laboració publicoprivada no institucionalitzats, en els supòsits en què per raó de l'objecte tinguin naturalesa de concessió d'obra pública, s'ha de portar a terme en les condicions i termes que preveu la normativa reguladora de finançament de la concessió pública.
La regulació del finançament dels adjudicataris de contractes de col·laboració entre el sector públic i el sector privat es regeix per les normes següents:
a ) Quan es determini el règim de remuneració del contractista, amb l'abast que preveu l'article 120, lletres d, e i f, de la Llei de contractes del sector públic, es poden establir previsions sobre les garanties que conforme al que preveuen les disposicions reguladores del finançament privat de les concessions d'obres públiques pot obtenir el contractista per captar el finançament necessari per a l'execució de contracte.
b ) El contracte ha de preveure un règim de notificació per part del contractista de les operacions financeres que concerti per al finançament del contracte.
En cas que escaigui la resolució del contracte, l'òrgan de contractació, abans d'acordar-la, ha de donar audiència als creditors per si de cas aquests ofereixen subrogar-se en el compliment del contracte, directament o a través d'una entitat participada, en condicions que es considerin compatibles amb el seu bon fi, sempre que reuneixin els requisits exigits a l'adjudicatari.
c ) Quan l'execució del contracte comporti costos d'inversió inicials i es prevegi que les obres o equipaments que es generin s'hagin d'incorporar al patrimoni de l'entitat contractant en concloure's o resoldre's el contracte, es pot establir que, quan escaigui la resolució del contracte, l'entitat contractant pugui posar a disposició dels creditors una quantitat no superior al 80 per cent del cost real de les inversions realment executades detraient aquesta quantitat de la liquidació del contracte.
La regulació del finançament de la col·laboració entre el sector públic i el sector privat sota fórmules institucionals es regeix per les normes següents:
Sense perjudici de la possibilitat de fer servir mitjans de finançament com ara emissió d'obligacions, emprèstits o crèdits participatius, les societats d'economia mixta constituïdes per a l'execució d'un contracte públic en el marc d'una col·laboració publicoprivada de caràcter institucional a què es refereix la disposició addicional trenta-cinquena de la Llei de contractes del sector públic poden:
a ) Acudir a ampliacions de capital, sempre que la seva nova estructura no modifiqui les condicions essencials de l'adjudicació, llevat que hagi estat prevista en el contracte.
b ) Titulitzar els drets de cobrament que tinguin davant de l'entitat adjudicadora del contracte l'execució del qual se li encomani, prèvia autorització de l'òrgan de contractació, complint els requisits que preveu la normativa sobre mercat de valors.